**แบบฟอร์มการเขียนแบบถอดประสบการณ์การเรียนรู้**

**ด้านการบูรณาการด้านทำนุบำรุงศิลปวัฒนธรรม และบริการวิชาการ**

**1. ชื่อ-สกุล ผู้เล่าเรื่อง**  ผศ. อารีลักษณ์ สินธพพันธุ์ **คณะวิชา/หน่วยงาน** คณะศิลปศาสตร์

**2. ชื่อ-สกุล ผู้บันทึก** ผศ. อารีลักษณ์ สินธพพันธุ์ **คณะวิชา/หน่วยงาน** คณะศิลปศาสตร์

**3. บทบาท หน้าที่และความรับผิดชอบของผู้เล่าเรื่อง**

 อาจารย์ประจำภาควิชามนุษยศาสตร์ คณะศิลปศาสตร์

**4. เรื่องที่เล่า**

การบูรณาการด้านทำนุบำรุงศิลปวัฒนธรรม และบริการวิชาการเข้าในการเรียนการสอน

**5. ความเป็นมาของเรื่องที่เล่า**

การเรียนการสอนที่บูรณาการด้านศิลปวัฒนธรรม วิถีชีวิตชุมชน ถือว่ามีความสำคัญ และเป็นหน้าที่หลักของผู้สอนในภาควิชามนุษยศาสตร์ ปัจจุบันการเรียนการสอนมิได้จำกัดเพียงเนื้อหาในทฤษฎี และในห้องเรียนเท่านั้น เด็กเยาวชนไทยจำเป็นต้องเข้าใจในประวัติศาสตร์ วัฒนธรรม ประเพณี และวิถีชีวิตของตน เพื่อให้เห็นคุณค่าและเกิดความภาคภูมิใจในถิ่นกำเนิด เป็นเวลาหลายปีที่ข้าพเจ้าได้รับผิดชอบวิชา HUM125 ภูมิปัญญาท้องถิ่น ได้บูรณาการเนื้อหาและการศึกษาวิถีชุมชน โดยมอบหมายให้ผู้เรียนได้ลงพื้นที่จริง อีกทั้งได้เรียนรู้การมีปฏิสัมพันธ์และการทำงานร่วมกับผู้อื่น การติดต่อพูดคุยกับชาวบ้าน การเรียนรู้ภูมิปัญญาท้องถิ่นของแต่ละชุมชน รวมทั้งสนับสนุนด้านความคิดสร้างสรรค์โดยให้ประยุกต์ ต่อยอดภูมิปัญญาท้องถิ่นให้เหมาะสมกับยุคสมัยที่เปลี่ยนไป เป็นการช่วยสร้างเศรษฐกิจชุมชนให้ดีขึ้น รวมถึงเป็นแรงดันให้เป็นอาชีพในอนาคตได้ กิจกรรมการเรียนการสอน มีการจัดโครงการนิทรรศการแสดงองค์ความรู้ของชาวบ้านและการต่อยอดภูมิปัญญาท้องถิ่นของนักศึกษาในทุกปีการศึกษา ซึ่งได้รับความร่วมมือจากคณาจารย์ในภาควิชามนุษยศาสตร์ และคณะศิลปศาสตร์เป็นอย่างดี ทำให้โครงการที่จัดประสบความสำเร็จและเป็นที่สนใจของสื่อมวลชนจากภายนอกอีกด้วย

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

**6.1 ขั้นตอน หรือกระบวนการที่ทำให้งานนั้นประสบความสำเร็จ**

 1. ศึกษาข้อมูลเอกสาร ผลงานวิจัย สื่อสิ่งพิมพ์ และสื่ออินเตอร์เน็ต รวบรวมเป็นตำราวิชาการให้ผู้เรียน ค้นคว้าติดตามกระแสการพัฒนาของโลกและนโยบายการพัฒนาประเทศของรัฐบาลตลอดเวลา

 2. ศึกษาข้อมูลเกี่ยวกับภูมิปัญญาท้องถิ่นไทยที่ได้รับรางวัล การสร้างมาตรฐานผลิตภัณฑ์ชุมชนและการรวมกลุ่มวิสาหกิจชุมชนทั่วประเทศ โดยเฉพาะกลุ่มที่สามารถพึ่งตนเองได้อย่างยั่งยืน นำมาบอกเล่าและสร้างแรงบันดาลใจให้กับผู้เรียน

 3. หากพบว่ามีผู้เรียนให้ความสนใจน้อย ก็จะซักถามถึงความสนใจ ความถนัดส่วนตัว และช่วยผลักดันให้เกิดแรงบันดาลใจให้การสร้างสรรค์งานตามที่ผู้เรียนถนัด และให้ทำอย่างมีความสุข

**6.2 เทคนิคหรือกลยุทธ์ที่ทำให้เกิดความสำเร็จ**

 1. ค้นคว้า ติดตามข้อมูลเกี่ยวกับภูมิปัญญาท้องถิ่นทั้งจากเอกสาร หนังสือ สิ่งพิมพ์ตลอดจนสื่อโทรทัศน์และอินเตอร์เน็ตเป็นประจำ โดยเฉพาะการเปลี่ยนแปลงทางเศรษฐกิจของโลกและของประเทศ นโยบายการพัฒนาและส่งเสริมอาชีพของรัฐบาล โครงการหนึ่งตำบลหนึ่งผลิตภัณฑ์ เพื่อให้การบูรณาการด้านทำนุบำรุงศิลปวัฒนธรรมประสบความสำเร็จตามเป้าหมายทั้งในภาคการศึกษาและเป้าหมายการพัฒนาของชาติ

 2. หน่วยงานการศึกษาทั้งในระดับมหาวิทยาลัย และคณะ ควรให้ความสำคัญกับการเรียนการสอนเชิงบูรณาการ เชื่อมโยงวิถีชีวิต วัฒนธรรมชุมชน การสร้างเศรษฐกิจชุมชน เช่น รายวิชาภูมิปัญญาท้องถิ่น และรายวิชาอื่นๆ ในภาคมนุษยศาสตร์ เพราะนี่คือการสร้างคนให้เป็นคน ที่มีจิตใจ มีความละเอียดอ่อนมีวัฒนธรรม และสามารถอยู่ร่วมกับผู้อื่นได้อย่างมีความสุข

 3. ถึงแม้ยุคสมัยจะเปลี่ยนไป ความเจริญทางวัตถุและวิทยาการสมัยใหม่พัฒนาไปอย่างรวดเร็ว สิ่งที่จะทำให้ผู้เรียนประสบความสำเร็จในชีวิตได้ ที่สำคัญคือการเข้าใจตนเอง เข้าใจผู้อื่นและพัฒนาการเรียนรู้ เพื่อที่จะอยู่ในสังคมได้อย่างมีความสุข

**6.3 ผู้ที่มีส่วนร่วมทำให้เกิดความสำเร็จ และบทบาทของบุคคลนั้น**

คณบดีคณะศิลปศาสตร์ หัวหน้าภาควิชามนุษยศาสตร์ และคณาจารย์ในภาควิชา ตลอดจนคนในชุมชนที่ต้อนรับนักศึกษาและยินดีแนะนำให้ความรู้ด้วยดีเสมอมา และที่สำคัญมหาวิทยาลัยรังสิตได้สนับสนุนงบประมาณประจำปีให้กับโครงการภูมิปัญญาท้องถิ่นในทุกปีการศึกษา

**6.4 อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

1. การจัดสรรเวลา เพื่อพัฒนาการเรียนการสอน และตำแหน่งวิชาการ เนื่องจากมีภาระการสอนประจำสำหรับนักศึกษาปริญญาตรีในภาคปกติ และนักศึกษาออนไลน์ ในการทำงานวิจัยชุมชนซึ่งต้องใช้เวลามากและผลงานวิชาการอื่นจึงมีทำเวลาน้อย

2. การติดต่อประสานงานกับชุมชนท้องถิ่น เพื่อให้เกิดความสัมพันธ์ที่ดีระหว่างชุมชนกับสถานศึกษา ได้พยายามติดต่อ พูดคุยกับผู้นำชุมชนเท่าที่ทำได้ และเข้าใจในบริบทของแต่ละชุมชน

3. ผู้เรียนมาจากหลากหลายคณะ จึงได้พยายามให้เลือกศึกษาภูมิปัญญาท้องถิ่นตามความสนใจ และความถนัด โดยหวังว่าจะสามารถจุดประกายให้เกิดเป็นอาชีพในอนาคตได้

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

1. นักศึกษาที่เรียนวิชานี้ไปแล้ว ล้วนกล่าวว่า มีความสุขและสนุกกับการเรียนที่ได้มีการลงพื้นที่ ได้ทำกิจกรรมร่วมกับเพื่อนๆได้ไปสัมผัสวิถีชุมชนซึ่งตนเองไม่เคยสัมผัสมาก่อน

2. ได้เห็นความพยายามของนักศึกษาพิเศษในการร่วมมีปฏิสัมพันธ์กับเพื่อนในชั้นเรียน และกล้าออกสู่สังคมที่กว้างกว่าแค่เรียนรู้เพียงในมหาวิทยาลัยเท่านั้น

3. ได้รับคำขอบคุณและคำชื่นชมจากชาวบ้านว่าให้เด็กรุ่นใหม่ให้ความสนใจในผลิตภัณฑ์ของกลุ่มวิสาหกิจชุมชน และฝากขอบคุณมายังอาจารย์ผู้สอน

4. พ.ศ. 2559 แต่งและตีพิมพ์ตำราเรียนวิชาภูมิปัญญาท้องถิ่นฉบับสมบูรณ์, สำนักพิมพ์มหาวิทยาลัยรังสิต.

